Hún fer fram í bílasalinn . Hún er ein hjá öllum þessum bílum . Alein . Hvað mundi Ormar segja ef hann sæi hana hér ! Hann sem á bara leikfangabíla . Hún á alvörubíla . Alvöru , glansandi slökkviliðsbíla ! Það er svo gaman að spegla sig í þeim . Að ganga á milli þeirra og koma við þá með útréttum höndum . Það eru allar dyr opnar . Hún veit hvers vegna það er . Pabbi hennar sagði henni að það væri til þess að slökkviliðsmennirnir yrðu fljótari upp í þá þegar kallið kæmi . Það væri gaman að sjá þá geysast út alla í einu ! Nei . Þeir geta ekki farið allir í einu . Einhver hlýtur að fara fyrstur . Það hlýtur að vera forystubíll . Annars færi allt í klessu við stóru dyrnar þegar þeir brunuðu út . Hún rennir augunum eftir röðinni . Hvaða bíll skyldi vera forystubíllinn ? Þessi með stigann ? Nei . Pabbi sagði að hann væri svo gamall . Hann kemst ekki eins hratt og þessir nýju . Forystubíllinn verður að vera fljótastur . Þessi stóri þarna með ljósunum á þakinu ? Hún gengur í kringum hann . Skoðar hann hátt og lágt . Já . Þetta hlýtur að vera forystubíllinn . Þetta er áreiðanlega bíllinn sem pabbi hennar keyrir . Hann situr við stýrið í þessum bíl í regnkápunni og með hjálminn . Hann keyrir í þessum bíl yfir gatnamótin á rauðu ljósi og hann sprautar á eldinn með slöngunum í þessum bíl .